દોસ્ત તું ભણ્યો છે તારે તો પોલીસ અમલદાર થવું હતું, પણ તારી નિયતીએ તને પોલીસવાળો બનાવ્યો છે, તારા કરતા ઓછું ભણેલો તારો સાહેબ છે અને તેના કરતા ઓછું ભણેલો આજે મંત્રી છે. રસ્તા ઉપર પસાર થતી મંત્રીની કારને સલામ કરતી વખતે તારા શરિરમાં આગ લાગી જાય છે પણ તારા શરિર ઉપરની ખાખી તને શીસ્તની સમજ આપતી જાય છે. તારે શીસ્તના નામે ઉપરના તમામ સાચા ખોટા આદેશ માનવા પડે છે. ઘરે પહોંચે ત્યારે ક્યારેક નારાજ થતી તારી પત્નીને સમજાવવાના તારા તમામ પ્રયત્ન નિષ્ફળ જાય છે. પોલીસ સ્ટેશન અને ઘરની વચ્ચે તું અટવાય છે. તને ખબર જ પડતી નથી કે તારૂ સાચું ઘર કયું છે. તું પણ સંવેદનશીલ છે તને ગુસ્સો પણ આવે છે પણ તારા ગુસ્સાનો ભોગ મારા જેવો રસ્તે જતો માણસ અથવા કોઈ ગરીબ લારીવાળો બની જાય છે. તું અમારા જેવા ગરીબ અને સામાન્ય માણસને તમામ કાયદા બતાડે છે કારણ તું માને છે કે કોઈકે તો કાયદો પાળવો પડશેને કારણ તું પોલીસવાળો છે.